Erich Kempka

Erich Kempka (født 16. september 1910 i Oberhausen i Tyskland, død 24. januar 1975 i Freiberg am Neckar) var Adolf Hitlers personlige sjåfør fra 1936. Etter å ha meldt seg inn i NSDAP kom han inn i Leibstandarte-SS Adolf Hitler, hvor han avanserte til SS-Sturmbannführer. I tillegg til å være Hitlers sjåfør var han også transportoffiser ved førerhovedkvarteret. Kempka var med i Førerbunkeren i april og mai 1945, og en av de som brente Hitlers og Eva Brauns lik etter deres selvmord. Han var gjennom sin tilgang på transportavdelingens ressurser den som skaffet bensinen.

Liv og virke

Bakgrunn og utdannelse 
Kempka var sønn av en gruvearbeider som nedstammer fra ruhrpolakker. Familien hadde i alt ti barn. Han gikk i skole og fikk deretter læreplass som elektrotekniker, som han avsluttet som i 1928. Deretter arbeidet han til 31. mars 1930 som mekaniker ved DKW.

Karriere i Det tredje rike 

Den 1. april 1930 inntrådte han i både NSDAP og SS og arbeidet i første omgang som sjåfør for NSDAP-distrikt Essen. Den 29. februar 1932 gikk han over til Hitlers SS-ledsagerkommando og ble annensjåfør for Hitler som suppleant for Julius Schreck. Da denne døde i 1936, ble Kempka Hitlers faste sjåfør og styrte hans vognpark, som i tidens løp vokste til oppimot 40 kjøretøyer, og 60 sjåfører og mekanikere (1945). Kempka hadde til sist rang av Obersturmbannführer.

I oktober 1944 lot Kempka sig skille etter press fra Hitler og Martin Bormann. Hans hustru var blitt beskyldt for innen ekteskapet å ha arbeidet i moralsk tvilsomme foretagender. På grunn av karakteregenskapene og hennes løse snakketøy hadde hun dessuten falt i unåde i Hitlers nærmeste omgangskrets. Skilsmissen ble arrangert av Bormann, og er dokumentert i hans brev til sin kone. Kempka leide en leilighet til henne på Kurfürstendamm og holdt forbindelsen med henne i live. Han selv bodde i området ved det nye kanselliet, i en bygning i umiddelbar nærhet av vognparkens garasjer og verksteder. Bygningen lå i nærheten av inngangen til førerbunkeren.

Siden han var beskjeftiget i Hitlers umiddelbare nærhet, var Kempka til stede ved mange historiske begivenheter i denne perioden, eller til og med involvert, som ved fengslingen av Ernst Röhm.

I april 1945 var han en av de ansvarlige for brenningen av likene av Hitler og Eva Braun. Han hadde i oppgave å fremskaffe 200 liter bensin, men kunne bare oppdrive 160-180 liter. Medarbeiderne hans måtte tappe bensin fra kjøretøyer som allerede var skadet under kampene og ikke lenger kunne kjøres.

Etter krigen 
I begynnelsen av mai 1945 klarte han å flykte fra Berlin til Berchtesgaden der han den 18. eller 20. juni 1945 ble tatt til fange av amerikanske styrker. Inntil 9. oktober 1947 var han internert i forskjellige leirer og var vitne under Nürnbergprosessen.

Deretter bodde han i München og senere i Freiberg am Neckar. I sine erindringer og under Nürnbergprosessen avla han vitneutsagn om å ha sett Martin Bormann bli drept av en eksploderende tysk stridsvogn.

Erindringer 
I 1950 utkom Kempkas erindringer med tittelen: Ich habe Adolf Hitler verbrannt. I denne boken skildrer han i enkle ord sin tid som Hitlers sjåfør frem til de siste dagene i førerbunkeren. I den forbindelse beskriver han utførlig brenningen av ekteparet Hitler tidlig på ettermiddagen den 30. april 1945.

Fra 1970-årene til 1990-årene kom boken ut under en ny tittel Die letzten Tage mit Adolf Hitler i flere nye opplag i det NPD-nære Deutschen Verlagsgesellschaft. Bearbeidelsen av den opprinnelig knappe opplevelsesbeskrivelsen var ved den høyreekstremistiske utgiveren Erich Kern. Dette medførte at boken vokste fra opprinnelig omkring 100 sider til 324 sider (3. opplag, 1991). Kern tilføyde mange kapitler som ikke har noen forbindelse til Kempkas opprinnelige erindringer. Kempka var således ikke kilde til to tredjedeler av verket, selv om boken blev ble solgt under hans navn.

Referanser

Litteratur 
 Christa Schroeder: Er war mein Chef. 4. Auflage. Herbig, München 1985, ISBN 3-7766-2286-5, Anmerkung Nr. 148.
 Hugh Trevor-Roper: The Bormann Letters. Weidenfeld and Nicholson, London 1954, ISBN 0-404-16908-2
 Erich Kempka: Die letzten Tage mit Adolf Hitler. 4. Auflage. DGV, Rosenheim 1994, ISBN 3-920722-07-8
 James P. O'Donnell: The Bunker. The History of the Reich Chancellery Group. Houghton Mifflin, Boston 1978, ISBN 978-0-395-25719-7

Eksterne lenker 
 

Personer tilknyttet det tredje rike
Personer fra Oberhausen
Adolf Hitler
SS-offiserer
Medlemmer av NSDAP (innmeldt 1925–1932)
Tyskere fra andre verdenskrig
Krigsfanger under andre verdenskrig
Personer brukt som vitne i Nürnbergprosessene